b'\n_START_ARTICLE_\nGracijus Sakalauskas\n_START_PARAGRAPH_\nGracijus Sakalauskas (g. 1955 m. rugpj\xc5\xab\xc4\x8dio 9 d. Marijampol\xc4\x97je) \xe2\x80\x93 kunigas, vargonininkas, chorvedys, pedagogas, kompozitorius.\n_START_SECTION_\nBiografija\n_START_PARAGRAPH_\n1962\xe2\x80\x931973 m. mok\xc4\x97si Marijampol\xc4\x97s 4-ojoje (P. Armino) vidurin\xc4\x97je mokykloje ir vaik\xc5\xb3 muzikos mokykloje (1962\xe2\x80\x931969 m. smuikuoti mok\xc4\x97 V. Butovskis). 1969 m. buvo \xc4\xafstoj\xc4\x99s \xc4\xaf Vilniaus M. K. \xc4\x8ciurlionio vidurin\xc4\x99 meno mokykl\xc4\x85 (P. Radzevi\xc4\x8diaus alto klas\xc4\x97), bet d\xc4\x97l ligos moksl\xc4\x85 nutrauk\xc4\x97 ir v\xc4\x97l gr\xc4\xaf\xc5\xbeo \xc4\xaf Marijampol\xc4\x99._NEWLINE_1970\xe2\x80\x931973 m. neakivaizdiniu b\xc5\xabdu smuikavimo mok\xc4\x97si Vilniaus Juozo Tallat-Kelp\xc5\xa1os auk\xc5\xa1tesniojoje muzikos mokykloje (d\xc4\x97st. R. \xc4\x8cekuolis). 1973\xe2\x80\x931974 m. neakivaizdiniu b\xc5\xabdu smuiko studijas t\xc4\x99s\xc4\x97 Lietuvos valstybin\xc4\x97je konservatorijoje (J. Dvariono klas\xc4\x97). 1974\xe2\x80\x931979 m. mok\xc4\x97si Kauno tarpdiecezin\xc4\x97je kunig\xc5\xb3 seminarijoje, vadovavo seminarijos aukl\xc4\x97tini\xc5\xb3 kameriniam chorui, savaranki\xc5\xa1kai ir, jau baig\xc4\x99s kunig\xc5\xb3 seminarij\xc4\x85, priva\xc4\x8diai pas prof.K.Kaveck\xc4\x85 mok\xc4\x97si vargonavimo, chorvedybos ir kompozicijos. 1979 m. buvo \xc4\xaf\xc5\xa1ventintas \xc4\xaf kunigus._NEWLINE_Baig\xc4\x97 Lietuvos muzikos akademij\xc4\x85. Men\xc5\xb3 magistras._NEWLINE_Dar besimokydamas G. Sakalauskas prad\xc4\x97jo vargonininkauti Gi\xc5\xbeuose, Gra\xc5\xbei\xc5\xa1kiuose, Skriaud\xc5\xbeiuose, \xc5\xa0unskuose, Liudvinave. Visur, i\xc5\xa1skyrus Gi\xc5\xbe\xc5\xb3 parapij\xc4\x85, vadovavo ir ba\xc5\xbenytiniams chorams._NEWLINE_1980\xe2\x80\x931994 m. vadovavo Marijampol\xc4\x97s \xc4\x8ceslovo Sasnausko chorui, kuris 1979\xe2\x80\x931990 m. veik\xc4\x97 prie Marijampol\xc4\x97s \xc5\xa0v. Arkangelo Mykolo prokatedros, o 1990 m. tapo profesionaliu Vilkavi\xc5\xa1kio vyskupijos krik\xc5\xa1\xc4\x8dioni\xc5\xa1kosios kult\xc5\xabros centro kolektyvu. I\xc5\xa1 prad\xc5\xbei\xc5\xb3 buvo vaik\xc5\xb3 choras, o nuo 1985 m. \xe2\x80\x93 mi\xc5\xa1rusis._NEWLINE_G. Sakalauskas vaikus prad\xc4\x97jo mokyti muzikos ra\xc5\xa1to ir liturgin\xc4\x97s muzikos, o gabesnius ir vargonuoti. 1982 m. chore jau buvo iki 50 giesminink\xc5\xb3, kuriuos imta mokyti ir sud\xc4\x97tingesni\xc5\xb3 polifonini\xc5\xb3 k\xc5\xabrini\xc5\xb3. 1984 m. spalio m\xc4\x97n. restauruot\xc5\xb3 ba\xc5\xbeny\xc4\x8dios vargon\xc5\xb3 pristatymo proga choras pirm\xc4\x85 kart\xc4\x85 dalyvavo koncerte. 1985 m. suburiamas 40 dalyvi\xc5\xb3 jaunimo mi\xc5\xa1rusis choras, kuris debiutavo Nauj\xc5\xb3j\xc5\xb3 met\xc5\xb3 sutikimo pamaldose, atlikdamas A. Br\xc5\xabcknerio \xe2\x80\x9eTe Deum\xe2\x80\x9c (be solo numeri\xc5\xb3). 1986 m. Gav\xc4\x97nios rekolekcij\xc5\xb3 metu choras giedojo J. S. Bacho \xe2\x80\x9ePasijas pagal Jon\xc4\x85\xe2\x80\x9c (sutrumpint\xc4\x85 variant\xc4\x85). 1988 m. bir\xc5\xbeelio 30 d. choras pirm\xc4\x85 kart\xc4\x85 Lietuvoje atliko \xc4\x8c. Sasnausko monumental\xc5\xb3 k\xc5\xabrin\xc4\xaf \xe2\x80\x9eMiserere". 1988 m. spalio 27 d. chorui suteiktas \xc4\x8ceslovo Sasnausko vardas. Kartu su Lietuvos kompozitori\xc5\xb3 s\xc4\x85junga nuo 1989 m. choras prad\xc4\x97jo rengti lapkri\xc4\x8dio sinoikijas Vilniuje ir kitur, pareng\xc4\x97 F. Kairio F. Bajoro) Mi\xc5\xa1i\xc5\xb3 giesmes, \xc4\xafra\xc5\xa1yta G. Sakalausko muzika A. Digimo filmui \xe2\x80\x9eKry\xc5\xbei\xc5\xb3 kalnas\xe2\x80\x9c._NEWLINE_1989 m. choras prad\xc4\x97jo bendrauti su Lietuvos kult\xc5\xabros fondu, rengti labdaros koncertus, dalyvavo Juozo Naujalio gimimo 120-\xc5\xb3j\xc5\xb3 metini\xc5\xb3 renginiuose, koncertavo Kauno filharmonijoje, Domo katedroje Rygoje; Baltijos muzikolog\xc5\xb3 konferencijos metu Kauno Arkikatedroje pirm\xc4\x85 kart\xc4\x85 Lietuvoje atliko Vlado Jakub\xc4\x97no kantat\xc4\x85 \xe2\x80\x9eDe profundis\xe2\x80\x9e. V\xc4\x97lini\xc5\xb3 i\xc5\xa1vakar\xc4\x97se Vilniaus meninink\xc5\xb3 r\xc5\xabmuose sureng\xc4\x97 vakar\xc4\x85 \xe2\x80\x93 koncert\xc4\x85 \xe2\x80\x9eIn memoriam\xe2\x80\x9c. 1990 m. choras dalyvavo religin\xc4\x97s muzikos festivalyje Novosibirske. 1992 m. \xc5\xa1is kolektyvas su solistu V. Noreika ir vargonininke I. Budriene \xc4\xaf audiokaset\xc4\x99 \xc4\xafra\xc5\xa1\xc4\x97 \xc4\x8ceslovo Sasnausko \xe2\x80\x9eRequiem\xe2\x80\x9c ir \xe2\x80\x9eMiserere\xe2\x80\x9c. 1992 m. vasar\xc4\x85 choras koncertavo Italijoje \xe2\x80\x93 dalyvavo Portofino festivalyje ir atliko G. Palestrinos \xe2\x80\x9eMissa Papae Marcelli". Giedojo \xc5\xa0v. Petro Bazilikos Kapitulos \xc5\xa1v. Mi\xc5\xa1iose Romoje, liturgijoje \xc5\xa0v. Kaliksto katakombose, koncertavo Panteone._NEWLINE_1993 m. kartu su Kauno stygini\xc5\xb3 kvartetu ir vargonininku J. Grigu Kauno \xc4\xaegulos ba\xc5\xbeny\xc4\x8dioje atliko D. Buxtehudes \xe2\x80\x9eMagnificat\xe2\x80\x9c. 1993 m. vasario m\xc4\x97n. dalyvavo tarptautiniame G. Palestrinos ba\xc5\xbenytini\xc5\xb3 chor\xc5\xb3 konkurse Romoje ir laim\xc4\x97jo pirm\xc4\x85j\xc4\x85 premij\xc4\x85. Giedojo G. Palestrinos, J. Naujalio ir G. Sakalausko k\xc5\xabrinius. 1993 m. Verb\xc5\xb3 sekmadien\xc4\xaf Vilniaus \xc5\xa0v. Kazimiero ba\xc5\xbeny\xc4\x8dioje choras atliko F. Liszto \xe2\x80\x9eVia crucis\xe2\x80\x9c. 1994 m. J. Naujalio gimimo 125-\xc5\xb3j\xc5\xb3 metini\xc5\xb3 proga kartu su Vilniaus Arkikatedros Bazilikos choristais Marijampol\xc4\x97s prokatedroje giedojo J. Naujalio \xe2\x80\x9eMiserere". I\xc5\xa1 viso \xc4\x8c. Sasnausko choras, vadovaujamas G. Sakalausko, tur\xc4\x97jo apie 800 vie\xc5\xa1\xc5\xb3 pasirodym\xc5\xb3 \xe2\x80\x93 koncert\xc5\xb3._NEWLINE_Be darbo su chorais, G. Sakalauskas 1989\xe2\x80\x931990 m. buvo \xc4\x8c. Sasnausko choro muzikos mokyklos direktorius, 1990\xe2\x80\x931994 m. \xe2\x80\x93 Marijampol\xc4\x97s krik\xc5\xa1\xc4\x8dioni\xc5\xa1kosios kult\xc5\xabros centro rektorius, nuo 1996 m. \xe2\x80\x93 Marijampol\xc4\x97s auk\xc5\xa1tesniosios pedagogikos mokyklos ba\xc5\xbenytin\xc4\x97s muzikos d\xc4\x97stytojas, nuo 1998 m. \xe2\x80\x93 moksleivi\xc5\xb3 grigali\xc5\xa1kojo choralo ansamblio vadovas. Pareng\xc4\x97 Marijampol\xc4\x97s prokatedros vargon\xc5\xb3 rekonstrukcijos ir Liudvinavo ba\xc5\xbeny\xc4\x8dios vargon\xc5\xb3 pastatymo projektus ir vadovavo j\xc5\xb3 \xc4\xafgyvendinimo darbams, suorganizavo S\xc5\xabduvos vargon\xc5\xb3 dirbtuves. Vadovavo Palaimintojo Jurgio Matulai\xc4\x8dio koply\xc4\x8dios Marijampol\xc4\x97s prokatedroje \xc4\xafrengimo darbams ir organizavo jo palaik\xc5\xb3 perk\xc4\x97lim\xc4\x85._NEWLINE_1988 m. paskirtas Lietuvos vyskup\xc5\xb3 konferencijos referentu ir Lietuvos vyskupij\xc5\xb3 ba\xc5\xbenytin\xc4\x97s muzikos pirmininko pavaduotoju. 1990 m. paskirtas Vilkavi\xc5\xa1kio vyskupo vikaru kult\xc5\xabros bei mokslo reikalams. Inicijavo Vilkavi\xc5\xa1kio vyskupijos sakralinio meno k\xc5\xabrini\xc5\xb3 katalogo parengim\xc4\x85. Atk\xc5\xabrus Lietuvos valstybingum\xc4\x85, buvo valstyb\xc4\x97s ir ba\xc5\xbeny\xc4\x8dios santyki\xc5\xb3 teisinio sureguliavimo iniciatorius ir valstybin\xc4\x97s komisijos narys. 1994 m. paskirtas Vilkavi\xc5\xa1kio vyskupijos kapitulos kanauninku._NEWLINE_Nuo 1996 m. yra Conference Europ\xc4\x97enne des Associations de Musique d\'Eglise narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'